**Ei**

*Grigore Vieru*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Lui Dan Berindei

Ei erau piatra

Ce pretindea moştenirea

Pământului de sub ea.

Ei apucau sfârcul trompetei cu gura

Ca pe ţâţa la care au supt.

Iar ceasul lor era toba

Care miezul nopţii bătea.

Ei mutau mereu ziua dintr-un loc în altul,

Zăpăcind-o definitiv.

Ei încurcau Dunărea cu Volga,

Drumul spre casă cu drumul spre Praga,

Temniţa cu biserica.

Şi schimbau numele florilor noastre,

Se iscăleau pe faţa pepenilor noştri.

Ei rădeau aurul de pe aripile albinelor,

Rupeau crucea de la pieptul preoţilor

Şi-o agăţau la gâtul maimuţelor.

Ei se înveleau noaptea cu harta lumii.

Ei ar fi putut sa aibă cea mai frumoasă ţară.

\* \* \*

Mariei Bieşu

În ceasornicul lui Dumnezeu

Locuieşte o privighetoare.

În fiecare dimineaţă

Cântecul ei trezeşte lumina,

Iar acele sale cos

O cămaşă pentru copil.

De fapt, zici tu,

Trebuia să vina copilul,

Dar a venit Cântecul.